
Trefniadau Arholiad Arbennig

1 Os yw ymgeisydd wedi cyflwyno tystysgrif feddygol i’r Prif Swyddog Myfyrwyr (neu enwebai) na fedrant, oherwydd salwch neu ddamwain, fod yn bresennol yn yr ystafell arholiad ond yn ffit i sefyll arholiad fel arall, gall yr ymgeisydd sefyll arholiad mewn ystafell arbennig os yw’r Prif Swyddog Myfyrwyr, ar y cyd â Deon yr Ysgol, yn gallu gwneud trefniadau boddhaol ar gyfer yr arholiad.

2 Mewn amgylchiadau eithriadol, gall ymgeisydd, os yw’r Is-Ganghellor yn cymeradwyo hynny, sefyll arholiad ysgrifenedig mewn sefydliad neu leoliad arall ar yr amod bod y Prif Swyddog Myfyrwyr’n gallu gwneud trefniadau boddhaol ar gyfer yr arholiad. Dylid sefyll yr arholiad ar yr un pryd â’r arholiad papur yn y Brifysgol. Bydd angen i’r ymgeisydd dalu am unrhyw gost o wneud hyn.

3. Pwrpas amrywio’r trefniadau asesu yw fel bod gan bob myfyriwr yr un cyfle i ddangos eu bod yn gallu cyflawni canlyniadau dysgu penodol. Ni ddylai addasiadau rhesymol roi safonau academaidd yn y fantol nac ychwaith effeithio ar safonau rhagnodedig cyrff proffesiynol a dylent ystyried canllawiau Cod Ansawdd yr ASAAU ar gyfer sicrhau ansawdd a safonau academaidd mewn addysg uwch, Cyngor a Chanllawiau: Asesu (2018).

4. Ar yr un pryd, mae ffyrdd mwy cynhwysol yn cael eu hannog drwy, er enghraifft, ddefnyddio dulliau eraill o asesu.

5. Gall y Prif Swyddog Myfyrwyr ganiatáu addasiadau rhesymol i’r trefniadau ar gyfer cynnal arholiadau i fyfyrwyr anabl.

6. Mae’r Brifysgol yn gyfrifol am gymryd pob cam rhesymol i adnabod anghenion cymorth myfyrwyr anabl a dylai gyhoeddi gwybodaeth glir am y weithdrefn a’r terfynau amser ar gyfer gofyn am addasiadau rhesymol. Cyfrifoldeb y myfyriwr yw rhoi gwybod i’r Brifysgol os ydynt yn disgwyl y bydd ganddynt anghenion penodol ychwanegol.

7. Rhaid i gais am addasiadau rhesymol gynnwys tystiolaeth ddogfennol briodol. Gall yr anabledd aros yr un fath ond gall y math o addasiad amrywio dros amser. Bydd ceisiadau fel arfer yn 

cael eu diystyru os nad oes tystiolaeth ddogfen briodol i’w cefnogi. Yn achos myfyrwyr gyda dyslecsia, rhaid cael adroddiad gan seicolegydd cymwysedig sy’n brofiadol mewn gweithio gydag oedolion dyslecsig neu rywun gyda chymhwyster o gwrs hyfforddiant proffesiynol yn delio ag asesu oedolion gyda dyslecsia.

8. Os yw Deon yr Ysgol yn argymell bod myfyriwr yn derbyn darpariaeth arbennig, bydd yn anfon y cais ymlaen wedi’i gefnogi gan gopïau o’r dystiolaeth ddogfennol, at y Prif Swyddog Myfyrwyr, fel arfer o fewn deufis i ddechrau rhaglen neu gyn gynted â phosib os yw sefyllfa o argyfwng yn codi. Dylid hysbysu’r myfyriwr na fydd efallai’n bosib prosesu’r cais y tu allan i’r terfyn amser penodedig mewn pryd ar gyfer yr arholiad, fydd wedi cael ei amserlennu’n barod. Bydd y weithdrefn yn cyfeirio’r myfyriwr at y pwynt cyswllt cyntaf. Os yw’n hysbys bod amgylchiadau’r myfyriwr yn hirbarhaus neu’n barhaol, efallai y bydd adnabod anghenion penodol yn cael ei ddechrau cyn i’r sesiwn gychwyn.

9. Yn ôl disgresiwn y Brifysgol, gellir ystyried ystod o addasiadau rhesymol. Gall y rhain fod yn dechnegol, er enghraifft defnyddio cyfrifiadur, neu drwy newid lleoliad yr arholiad, neu wedi’i hwyluso drwy ddefnyddio Gweithiwr Cymorth priodol (wedi eu dyrannu gan y Brifysgol). Efallai y bydd angen mwy nag un addasiad. Mewn rhai achosion, gallai addasiad rhesymol priodol gynnwys newid y dull asesu fel bo’r myfyriwr yn gallu dangos eu gallu; bydd angen i hyn gael ei gytuno â’r staff academaidd perthnasol i sicrhau bod y dull yn gymharol.

* Gall myfyrwyr israddedig presennol y Brifysgol weithredu, a dylid eu hannog i weithredu, fel Gweithwyr Cymorth (e.e. ysgrifennydd a / neu ddarllenydd) i fyfyrwyr yn yr un Ysgol. Fodd bynnag, gall myfyrwyr israddedig presennol y Brifysgol ond bod yn ysgrifennydd / darllenydd i ymgeiswyr ar raglenni eraill yn yr un Ysgol neu mewn Ysgol wahanol os oes ganddynt ddigon o wybodaeth am y pwnc perthnasol a’r derminoleg ac yn gallu cwrdd â meini prawf eraill y Brifysgol.

10. Bydd yr addasiad yn dibynnu ar natur yr anabledd a bydd yn ystyried cyngor y Gwasanaethau Myfyrwyr ac arbenigwyr perthnasol, beth sydd orau gan y myfyriwr, a natur yr asesiad. Os oes achrediad gan gorff proffesiynol, bydd angen i’r addasiadau hyn ddigwydd drwy ymgynghori â’r corff hwnnw.

11. Gallai’r dewis o addasiad fod wedi’i gyfyngu gan yr adnoddau technegol, ffisegol a dynol sydd ar gael.

12. Rhaid i’r addasiad gydymffurfio â gofynion goruchwylio arholiadau a diogelwch i sicrhau bod yr arholiad yn cael ei gynnal yn effeithiol.

13. Bydd y Prif Swyddog Myfyrwyr, ar ôl derbyn yr argymhelliad i wneud addasiad rhesymol, yn penderfynu a ddylid cymeradwyo’r cais a pha ddarpariaeth fydd yn cael ei wneud ar gyfer y myfyriwr. Bydd penderfyniad y Prif Swyddog Myfyrwyr’n derfynol.

14. Bydd y Brifysgol yn nodi sut a phwy fydd yn hysbysu’r myfyriwr bod addasiad wedi cael ei gymeradwyo. Gellir amrywio’r addasiadau wedyn os oes angen gwneud hynny i gwrdd ag anghenion newydd gan y myfyriwr.

15. Gan ddibynnu ar yr addasiad fydd yn cael ei wneud, cynghorir myfyrwyr i ddod yn gyfarwydd â defnyddio’r addasiad cyn yr arholiad.

16. Rhaid i fyfyrwyr roi gwybod i’r Uwch-arolygydd Arholiadau (y Rheolwr Gweithrediadau’r Gofrestrfa (Asesu a Dyfarnu) mewn da bryd os oes angen newid yr addasiad neu os nad oes ei angen mwyach.

17. Rhaid hysbysu’r Ysgol o’r addasiad sydd wedi’i gymeradwyo. Ni fydd y Bwrdd Arholi’n caniatáu unrhyw beth arall wrth ddod i benderfyniad ar berfformiad y myfyriwr yn yr arholiad.

18. Gall y myfyriwr ofyn am adolygu’r achos os ydynt yn teimlo nad yw’r addasiad a gytunwyd yn cwrdd â’r anghenion sydd ganddynt. Rhaid i’r myfyriwr gyflwyno eu cais yn ysgrifenedig i’r Prif Swyddog Myfyrwyr.

19. Rhaid i’r myfyriwr roi gwybod i’r Prif Swyddog Myfyrwyr yn ystod mis cyntaf y sesiwn academaidd os nad ydynt yn gallu, ar sail grefyddol, sefyll arholiad ar rai diwrnodau. Rhaid i’r Prif Swyddog Myfyrwyr, cyn gynted â phosib, ystyried y cais hwn wrth baratoi’r amserlen arholiadau.

SALWCH NEU ANABLEDD DROS DRO

20. Os yw ymgeisydd wedi cyflwyno tystysgrif feddygol i’r Uwch-arolygydd Arholiadau na fedrant, oherwydd salwch neu ddamwain, fod yn bresennol yn yr ystafell arholiad ond yn ffit i sefyll arholiad fel arall, gall yr ymgeisydd sefyll arholiad mewn ystafell arbennig os yw’r Uwch-arolygydd yn gallu gwneud trefniadau boddhaol ar gyfer yr arholiad a gyda chymorth yr Ysgol. Gellir gwneud addasiadau eraill yn ôl disgresiwn yr Uwch-arolygydd.

MYFYRWYR SY’N SIARAD IAITH GYNTAF HEBLAW SAESNEG NEU GYMRAEG

21. Gall ymgeiswyr ddefnyddio geiriaduron cyfieithu dwyieithog ar yr amodau canlynol:

(i) rhaid i un o’r ieithoedd yn y geiriadur fod yn Saesneg neu’n Gymraeg;
(ii) ni ddylai’r arholiad fod yn asesu un o’r ieithoedd yn y geiriadur;
(iii) ni ddylid defnyddio geiriaduron electronig, cyfieithwyr, rhestri geiriau na geirfaoedd.

22. [bookmark: WfCopyCase]Rhaid gwneud trefniadau i ddefnyddio cyfieithydd Iaith Arwyddion Prydain (BSL) ac addasiadau eraill drwy ymgynghori â staff y Gwasanaeth Anableddau neu staff arbenigol eraill.

